Talle boeke, skryfbehoeftes by laerskool gesteel  Verskeie gesteelde skryfbehoeftes is by twee winkels gevind. (Foto: SAPD) Gonyane Primary School in die Joe Slovo-township in Phahameng in die Vrystaat is Saterdag, kort voordat skole volgende week heropen, besteel. Boeke en skryfbehoeftes het onder meer in die slag gebly. ŉ Taakspan wat onder meer uit lede van die Magaung-polisie bestaan, het vyf verdagtes kort daarna in hegtenis geneem en van die gesteelde goedere teruggevind. Die verdagtes, onder wie twee buitelanders, word nou van diefstal, inbraak en opsetlike saakbeskadiging aangekla. Hulle sal Maandag in die Bloemfontein-landdroshof verskyn. Lt.kol. Thabo Covane, polisiewoordvoerder, sê nog mense sal na verwagting in hegtenis geneem word. Die taakspan is vandag gemobiliseer nadat die polisie inligting omtrent die inbraak ontvang het, asook dat die vermeende verdagtes in die Joe Slovo-omgewing is. Die eerste verdagte, ŉ 20-jarige man, is kort daarna by ŉ huis in dié township in hegtenis geneem waar van die gesteelde skryfbehoeftes teruggevind is. Twee verdagtes is kort daarna in dieselfde omgewing in hegtenis geneem. “Die drie verdagtes het die taakspan na twee winkels gelei waar die ander skryfbehoeftes verkwansel is. ŉ 36-jarige buitelandse winkelbestuurder is gevolglik in Bataungstraat in hegtenis geneem. Nog ŉ winkelbestuurder, ŉ 37-jarige buitelandse burger, is in die Joe Slovo-township in hegtenis geneem. “Verskeie boeke, liniale, uitveërs, penne, potlode, skerpmakers en ander skryfbehoeftes is in dié winkels gevind.”